容祖兒今年首支派台作品《九秒九》今日(29日)上架,歌曲由黃偉文(Wyman)與湯令山(Gareth. T)再度合作。去年,2人創作《緊急聯絡人》,男方將前度名字填在「緊急聯絡人」一欄;今年,故事由祖兒延續,由女方角度呈現出如何徬徨焦躁準備這趟特急行程,可謂是《緊急聯絡人》下集。祖兒透露概念全由Wyman促成,她說:「因為佢係《緊急聯絡人》嘅填詞人,當我畀咗Gareth呢個demo佢嘅時候,佢好快就話畀我聽『不如我哋就寫《緊急聯絡人》嘅下集。』由我作為第一身去講番嗰件事、嗰個感受。」
祖兒對每個階段的樂壇﹐都有自己很欣賞的音樂人,上一個很喜歡的是方大同,近年是Gareth. T,她說:「呢幾年每一次聽湯令山嘅新歌,我都可以無限循環咁樣去聽,無論佢嘅melody同埋演繹,對我嚟講好有feel,今次做新碟第一個想合作嘅人就係Gareth,咁就搵佢啦。」
除了作曲,祖兒亦邀請Gareth. T在MV客串的士司機一角,她說:「佢嘅MV都係佢嘅創作嚟嘅。所以我話:『我今個MV可唔可以邀請你參加呀?你啲MV成日都有你啲朋友,我可唔可以邀請你?』佢話:『ok㗎,我可以㗎。』」
今次MV最特別之處,是採用一鏡到尾的拍攝手法,面對首次「一shot直落」的祖兒坦言充滿挑戰性,各種走位細節等,在拍攝前已在祖兒腦海「走」過無限次。另外,又請來著名舞台劇演員邵美君導戲,祖兒說:「有2個單位我好多謝嘅,第一次合作嘅導演Maggie同埋邵美君老師。好耐之前我已經同邵美君講:『我好想跟你學演戲。』雖然最後冇成事,但今次呢個MV Maggie幫我搵咗美君,我哋一拍即合,喺佢嘅指引下拍咗呢個MV,個感覺好安全、好有信心,希望大家都會喜歡呢個MV。」